Mustafa Hadji

Mustafa Hadji (arabisk: مصطفى حجي, berbisk: ⵎⵙⵟⴰⴼⴰ ⵃⵊⵉ) (født 16. november 1971 i Ifrane Atlas-Saghir) er en marokkansk tidligere fotballspiller.

Oppvekst 
Hadji ble født i Ifrane Atlas-Saghir i Marokko. Sammen med sin familie emigrerte han til Frankrike.

Klubbkarriere 
Hadji startet karrieren i Frankrike. Han signerte for AS Nancy, hvor han tilbragte en sesong som juniorspiller, før han ble førstelagsspiller.

Etter fem sesonger for Nancy, signerte Hadji for Sporting Lisboa, og deretter for Deportivo de La Coruña, men det var etter at han hadde signert for Gordon Strachan og Coventry at han for alvor ble kjent. Etter VM i fotball i 1998, hvor Hadji blant annet scoret mot Norge, etterfulgt av utnevnelsen av årets fotballspiller i Afrika samme år, ble Hadji en ettertraktet fotballspiller.

Etter Coventrys nedrykk i 2001, gikk han til den rivaliserende klubben Aston Villa, etter å ha scoret tre mål mot dem i den foregående sesongen. Etter kun å ha spilt sporadisk for klubben, ble Hadji løst fra kontrakten, og han gikk gratis til Espanyol.

Hadji spilte senere for Al Ain FC i De forente arabiske emirater, hvor han ble ett år før han returnerte til Europa. Han spilte to år for tyske 1. FC Saarbrücken, før han gikk til CS Fola Esch. Hadji la opp i juli 2010.

Landslagskarriere 
I VM i fotball i 1994 spilte Hadji alle tre kampene for Marokko, to av kampene som innbytter. Marokko tapte alle tre kampene, og røk ut etter gruppespillet. Hadji scoret i 2-2-kampen mot Norge i VM i 1998.

Hadji spilte også 13 VM-kvalifiseringskamper for Marokko.

Personlige forhold 
Tre av Mustafa Hadjis yngre brødre fulgte i hans fotspor, og ble fotballspillere. Også hans sønn, Samir Hadji, spiller profesjonell fotball.

Referanser

Eksterne lenker 
 
 Profil hos National Football Teams

Marokkanske fotballspillere
Spillere i Fotball-VM 1994
Spillere i Fotball-VM 1998
Fotballspillere for AS Nancy
Fotballspillere for Sporting Lisboa
Fotballspillere for Deportivo de La Coruña
Fotballspillere for Coventry City FC
Fotballspillere for Aston Villa FC
Fotballspillere for RCD Espanyol
Fotballspillere for 1. FC Saarbrücken
Fødsler i 1971